যতীন মিপুন (ইংৰাজীঃ Jatin Mipun) এজন লেখক আৰু ভাৰতীয় পুলিচ সেৱাত যোগদান কৰা প্ৰথমজন মিচিং জনগোষ্ঠীৰ লোক আছিল। 'মিক্চিজিলি' (Miksijili) শীৰ্ষক উপন্যাস খনৰ বাবে তেখেতে অসম সাহিত্য সভাৰ পৰা অম্বিকাগিৰি ৰায়চৌধাৰী বঁটা লাভ কৰিছিল।
যতীন মিপুনে ডিব্ৰুগড় বিশ্ববিদ্যালয়ৰ পৰা সমাজতত্ত্ব (Sociology) বিষয়ত স্নাতকোত্তৰ ডিগ্ৰী লাভ কৰিছিল।[2] 'মিচিং সমাজ আৰু সংস্কৃতিৰ পৰিৱৰ্তন আৰু প্ৰগতি' শীৰ্ষক গৱেষণাৰ বাবে ডিব্ৰুগড় বিশ্ববিদ্যালয়ৰ পৰা ১৯৯৮ চনৰ এপ্ৰিলত পি.এইচ.ডি. লাভ কৰিছিল।
ধেমাজি মহাবিদ্যালয়ৰ সমাজতত্ত্ব বিভাগৰ প্ৰবক্তা হিচাপে তেওঁ কৰ্মজীৱনৰ পাতনি মেলিছিল। তাৰ পিছত ১৯৭৯ চনত ডিফুত প্ৰথম জিলা গৱেষক বিষয়া (District Research Officer) হিচাপে যোগদান কৰিছিল। ১৯৮০ চনত অসম প্ৰশাসনিক সেৱাত যোগদান কৰে আৰু ধুবুৰীত অতিৰিক্ত সহকাৰী আয়ুক্ত (Extra Assistant Commissioner) নিযুক্তি লাভ কৰিছিল।[3] তেওঁ ভাৰতীয় পুলিচ সেৱাত ১৯৮৩ চনত অসম-মেঘালয় কেডাৰত যোগদান কৰিছিল আৰু তেওঁ মিচিং জনগোষ্ঠীৰ পৰা প্ৰথম আছিল। ৩০ ছেপ্তেম্বৰ ১৯৯৭ চনত তেখেতে ৰাজ্যিক অগ্নি-নিৰ্বাপক বিভাগ (State Fire Service) সঞ্চালক হিচাপে যোগদান কৰিছিল। ২০০২ চনৰ ১৪ আগষ্টত আৰক্ষী মহাপৰিদৰ্শকলৈ (Inspector General of Police) পদোন্নতি হৈছিল।
২০০৭ চনৰ ১০ জানুৱাৰীত যতীন মিপুনৰ গোৱাত মৃত্যু হয়।[1] মৃত্যুৰ সময়ত তেওঁ পত্নী আৰু তিনি জন পুত্ৰক এৰি থৈ যায়। তেওঁৰ পত্নী নিলিমা মিপুনো এগৰাকী প্ৰশাসনিক বিষয়া।
